
Ministru kabineta rīkojums Nr. 808
Rīgā 2022. gada 15. novembrī (prot. Nr. 57 1. §)
Par Pārresoru koordinācijas centra likvidāciju
· 1. Lai nodrošinātu valsts pārvaldes institucionālās sistēmas pilnveidošanu un darbības efektivitāti, saskaņā ar Valsts pārvaldes iekārtas likuma 15. panta ceturtās daļas 1. punktu ar 2023. gada 1. martu likvidēt Ministru prezidenta pakļautībā esošo Pārresoru koordinācijas centru, pievienojot to Valsts kancelejai.
· 2. Noteikt, ka ar 2023. gada 1. martu Valsts kanceleja ir Pārresoru koordinācijas centra funkciju, pārvaldes uzdevumu, tiesību, saistību, prasību, informācijas sistēmu, mantas, finanšu līdzekļu, lietvedības un arhīva pārņēmēja.
· 3. Ministru prezidentam izveidot Pārresoru koordinācijas centra likvidācijas komisiju. Likvidācijas komisijai līdz 2023. gada 1. martam:
· 3.1. nodrošināt Pārresoru koordinācijas centra materiālo un nemateriālo vērtību, finanšu līdzekļu un saistību inventarizāciju un materiālo un nemateriālo vērtību, finanšu līdzekļu, saistību, kā arī arhīva un lietvedības nodošanu Valsts kancelejai;
· 3.2. nodrošināt Pārresoru koordinācijas centra slēguma bilances sagatavošanu.
· 4. Valsts kancelejai izstrādāt un iesniegt izskatīšanai Ministru kabinetā:
· 4.1. līdz 2023. gada 1. februārim Ministru kabineta rīkojuma projektu par apropriācijas pārdali 2023. gadā un turpmākajos gados no Pārresoru koordinācijas centra budžeta uz resora "Ministru kabinets" budžetu;
· 4.2. līdz 2023. gada 1. martam grozījumus Ministru kabineta 2003. gada 20. maija noteikumos Nr. 263 "Valsts kancelejas nolikums".
· 5. Ar Pārresoru koordinācijas centra likvidāciju saistītos izdevumus segt no Pārresoru koordinācijas centram darbības nodrošināšanai piešķirtajiem valsts budžeta līdzekļiem.

